Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 62/13/6606	Lučenec, 9.12.2013
EEČ : 2-47-216-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec dcéry XXXXX, nar. XXXXX hoci bol podľa právoplatného rozsudku  Okresného súdu v Lučenci  č.  11P 155/2011 z 11.05.2011 počnúc dňom  01.05.2011 povinný platiť výživné na dcéru mesačne v minimálnom rozsahu rovnajúcom sa 30 % zo sumy životného minima vždy do 15-teho dňa toho ktorého mesiaca vopred do rúk matky dieťaťa XXXXX, nar. XXXXX z XXXXX takto uloženú povinnosť vo XXXXX a inde riadne neplnil a za obdobie od 15.12.2011 do 15.05.2012 ako i od 15.12.2012 do 15.05.2013 dlhoval na výživnom celkom 234,53 €           

lebo zanikla trestnosť činu

Odôvodnenie:
Vyšetrovateľom OR PZ v Lučenci uznesením zo dňa 07.06.2013 pod č. ORP-797/OVK-LC-2012 bolo vznesené obvinenie XXXXX, nar. XXXXX  pre prečin zanedbania povinnej výživy podľa § 207 odsek 1 Trestného zákona, ktorý prečin mal obvinený spáchať spôsobom  a v rozsahu uvedenom v skutkovej  vete vo  výrokovej časti tohto uznesenia. 
	Vyšetrovateľ OR PZ v Lučenci po ukončení vyšetrovania predložil dňa 04.12.2013 na okresnú prokuratúru návrh na zastavenie trestného stíhania zo 29.11.2013, ktorý návrh odôvodnil splnením podmienok podľa § 86 písm. a/ Trestného zákona obvineným. 
Po preskúmaní vyš. spisu som z výpovede obv. XXXXX, že tento už v mesiaci august 2013 jednotlivými peňažnými poukazmi uhradil celé dlžné výživné, naposledy dňa 23.08.2013 v celkovej sume 482,60 € a to až do mesiaca 15.12.2013. 
Svedkyňa - poškodená XXXXX vo svojej výpovedi dňa 27.11.2013 potvrdila, že povinný XXXXX jej jednotlivými peňažnými poukazmi postupne vyplatil naposledy v mesiaci november 2013 uhradil tak zameškané ako i bežné výživné aj za mesiac december roku 2013, celkom jej uhradil na výživnom 592,60 €. Svedkyňa predtým uviedla, že napriek neplneniu vyživovacej povinnosti jej dcéra núdzou netrpela a netrpí.   Uhradenie dlžnej sumy výživného vyplýva aj z pripojených poštových peňažných poukazov. 
	Podľa § 86 písmeno a/  Trestného zákona  trestnosť činu zaniká aj vtedy  ak ide o prečin zanedbania povinnej výživy  podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 
Podľa § 215 ods. 1 písm. h/ Tr. poriadku prokurátor zastaví trestné stíhanie ak zanikla trestnosť činu.
	Z uvedeného dôvodu nakoľko obvinený XXXXX splnil vyživovaciu povinnosť, preto bolo potrebné o jeho trestnom stíhaní za  prečin zanedbania povinnej výživy podľa § 207 odsek 1 Trestného zákona   rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor